- Ulufai
- <
- 18
- >

18
Babilono gaamu dagabola digai
1 Amo baagia, na beahaleamelebe, selesaia fii elö selesaia mosöala digaha neebeo. Eada sigi namolö geloi edefade gaula nea, ïe yo digalo amea nagadaia yo digaha maadesio. 2 Ea gelola uuahalea, Dagabola digaiee. Babilono gaamu ilibia edefade amo, hä, dofä, dagabola digaimelë. Walio gaamu amoda, mugabe nefolalebe amolile mosö hamola besela galai dialea. Mugabe nafade elö elöi amolilege, haea nigime baaige, nafadefalï nafadege elö elöi amolilege mosö hamola besela galai gabuwe. 3 Mida, udia dolö gafodo elö elöi sulubadelaea ebalä susugu hamosa nea, ïe wani ödä geloi amo naha nelo amea. Ïe wani ödä geloi amoda, udia dolöea hïdo elöla gesami awäla susugu hamolo amoïemelë. Nagadaiaïe gini iliage, ebalä susugu hamosa aligisio. Amase, ïe gesami aulo edefade dilo amea, nagadaia bidi nelo dolö amolia hili ili nelegei yafie negelo dafidilo dolö hamosiola uuala säsio.
4 Amo nabaha nebegi, ado elö selesaia mosöala sähalea, Nïe udia dolö nefolalebela dili-e, sege go dïgïla doadigila fedafiamalo. Ïe nafade hamoi dibe amo gadola, diliage hamosegi, e neala nafadelasilo geloi dibe amoïe së nase amogi, dilige gaalu nüloea, segea doadigila fedafiaha maademalo. 5 Mida, ea mala nafade hamoi amoli nelegela fedaha nea, selesaia mosö diigimolöi dibe ameada, mala dabiala ea hamolo amolida, Godea elaboi made, helësësa neamelë. 6 Hï odoama hamoi amo helësëlahilä, amo dabela hamola obëgëmalo. Ea hamoi amoïe sulubadela, bu äudäla dabela obëgëmalo. Ea wani ödä geloi odoaea muäia daiala negei amoïeda, eege muäia wani ödä geloi hïdo elöi amo, ïe ödä iigi bu äudäla daiala negemalo. 7 Ea hïle ëi ilibialahilä, nelegei sämolö asusugai hïma gegedola negei amo gadola, e sëmolöge, yömolöge, amo gadola wäla neala ïmalo. Ea hïdo sähalea, Neda beaha aligilo gini udia salea. Ne didalo salea made, yöla gualömolöda, dofä made bimolömelëla säha salea. 8 Ameada, segeyo afädëgimu neala nafadelasilo geloi amolia e nufulömelë. E nufulö geloi amolida, baagoge, yöla gualömolöge, sïdë iige dialea. E mogemolöda, Dafidilo Geloi Gode, e geloi edefade neebe amea, nuloea e gobesa maademolömelëla säsio.
9 Ado amea, aso, sähamu nea sähalea, Nagadaia gini amolia ebalä susugu hamomolöge, nelegei sämolö asusugai ebalä gegedola negemolöge, hamosa nefolalo amolia, e gobese amoïe höba bugu fedase amo bealahilä, e helësëla gäia güsäla dïisa namolömelë. 10 Ilia e së edefade nase amogi, fudugila bedäla, wagadi madela nea sähalea, Amei! Gaamu ilibia edefade-e, Babilono-o, gaamu geloi-e, asigii gabu. Aoa afädëgimu, dia mala nafade hamoi amoïe bidi nimolö amoda, hä, misi gabugola sämolömelë.
11 Ilile bidi nelo amoïe nelegei neasimolö dolö afädë maadefalï maade amea, nagadaia bidi nelo dolö amolia Babilono helësëla, asigia yöia idogola gäia güsäla dïimolömelë. 12 Ilile nelegei negei amolida;
gologe,
silibage,
igi elöi muni edefadea neloge,
bageïe isogi helebe näia momadoi hedabi amo gadoige, amase,
fagulo faleige,
fagulo hogale uiige bëige,
fagulo eleloi ëlemeige, amase,
i elö elöla gafisigäige,
nelebo elö elöla sugua elöi edefade elefädiïe besea hamoi amoge,
i hedabi bidi edefadea neloea hamoi amoge,
igi aeane ëi bolonosia hamoi amoge,
aeanea hamoi amoge,
igi elöi bagala gadoia hamoi amoge dilo. 13 Amase,
molö hëdälasiloge,
gafisigä hedabi baëlo amolige,
weli gafisigäige,
i heale gobesegi höba gafisigä hedabi baëla aligiloge,
wani ödäge,
welige,
balawa hedabifalïge,
widige, amase,
sugua gaoge,
sugua sibige,
sugua hosige,
galo gadoi sugua hosima begela dusugala auloge,
galabaia hamoi gadoi hamolasiloge,
udia dolöge.
Nelegei amoli sulubadela bidia made nimolö gabusalea, nagadaia bidi nelo dolö amolia amogi didigaomolömelë. 14 Ilia sähalea, Gägä bëi dia gesami awäla helësësa aligilo amolida, di mia guila afiaha maadela, nelebo sulubadela hedabifalï hedabi bidi edefadea nelo difolalo amolige, dïe momado hedabi eleloi difolalo amoli sulubadelage, di mia hogosa helesa maadei ameada, dofä dolö afädëa bu elö made bimolömelëla sämolömelë.
15 Gaamugi ami nelebo amoligi bidi neala, muni yafie neaha aligilo dolö amoliada, gaamu amea hïdo elöla së nase amo beala bedälahilä, wagadi madela nea, asigia yöia idogola gäia güsäla dïisalea 16 sähalea, Amei! Gaamu ilibia edefade-e, asigii gabu. Dia fagulo falei hedabige, fagulo hogale uiige bëige salugala, goloeage, igi elöi muni edefadea nelo ameage, bageïe isogi helebe näia momadoi hedabi amo gadoi ameage, dïe domalogi momadola nelo. 17 Muni edefadege, nelegei yafiege, aoa afädëgimu, sulubadela nafademolöi nafadesa maadeila sämolömelë.
Ödä sibi gaulo nefolalo amoli sulubadelage, udia dolö sibidaia fila aulo amoli sulubadelage, amase, sibigi hamoi hamolo amolige, sulubadelaea ödä duhulu agesuage ödädaiage hamoi hamola bidi neaha nefolalo amolige, gaamua amila holöbö mia made, sedagila nefolamolömelë. 18 E gobese amoïe höba bugu fedase amo bealahilä, ilia gelola uuala sähalea, Gaamu ilibia edefade egowe gadoida, abidi dialeadula sämolömelë. 19 Amala sälahilä, gulu dao gasala, ilile busagia fëfëla sadia adogolahilä, asigia yöia idogola gäia güsäla dïisalea, gelola uuala sähalea, Amei! Gaamu ilibia edefade-e, asigii gabu. Ami nelegei yafie negelo ameada, ödä sibiïe eedo amoli sulubadelaea duhuludaia nawesa nea, muni yafie nelo. Gaamu amo aoa afädëgimu, neala nafademolöi nafadesa maadeimelëla sämolömelë.
20 Gaamu amoma hamoi amogi, Hebeni diage, Godeïe udia dolö diliage, abosolo diliage, amase, bea sälo diliage, dili sulubadelaea obeägïmalo. Mida, dilima hamolo amoïe, Godea mogelahilä, së mogola ïmolö dilo amo gadola ïmelëla ado selesaia mosöala säla wagasio.
21 Amala säla wagasebegi, selesaia fii geloi afädëa, igi edefademalä afädë widi dusumäia igi bebugula aulo amo wali, gauia adogola duhulugi sadia idogolahilä sähalea, We sadia idogose we gadola, gaamu ilibia edefade Babilonoge we gadola wäla, gelola sadia idogomolömelë. Dofä dolö afädëa bu elö made bimolömelë. 22 Babilono, dima gida dülo amo gadolage, gë udälo amo gadolage, fëla gälo amo gadolage, melo biguli fuulo amo gadolage, amolile goba dïe yala isogi bu elö dofä made nabulömelë. Dolöea dawa neala hamoi elö elöla hamolo nefolalo amoli, dïe yala isogi bu elö dofä made bimolömelë. Amase, balawa hamomolöïe widi gägä dusulo igi amea bebugusalea goba fedasege, dïe yala isogi bu elö dofä made nabulömelë. 23 Gamali yo digalo amoda, dïe yala isogi yo bu elö dofä made digamolömelë. Dolöea udia nimolö amole, udia dolö fila moholö amolele ado digase amoge, dïe yala isogi bu elö dofä made nabulömelë. Mida, dia golë elö elöla hamola, udia dolö sege sulubadelagi nefolalo amoli dahila nelo ameada, dïe bidi nelo dolö nefolalo amolia sege sulubadelaïe ëi sälo dafidilo nelo. 24 Bea sälo nufi amolile healege, Godeïe udia dolö nufi amolile healege, amase, udia dolö sege sulubadelagi nufi amolile heale amola, gaamugi ami nagadaia difolalebe melïmelëla säsio.

- Ulufai
- <
- 18
- >

© 2010-2022 Wycliffe Bible Translators, Inc.